ส่วนที่ 1

ข้อมูลสรุป

1. สรุปลักษณะการประกอบธุรกิจ

ปตท.สผ. ประกอบธุรกิจหลักด้านการสำรวจ พัฒนา และผลิตปิโตรเลียม โดย ณ วันที่ 31 ธันวาคม
2551 ปตท.สผ. บริษัทย่อยและบริษัทร่วม
มีโครงการด้านการสำรวจและผลิตปิโตรเลียมจำนวนทั้งสิ้น 42 โครงการ และด้านการลงทุน 4
โครงการ ซึ่งเป็นโครงการตามธุรกิจหลักที่มีการผลิตเชิงพาณิชย์แล้วรวม 15 โครงการ
ดังมีรายละเอียดในส่วนที่ 2 ข้อ 2.2.1 และ 2.3

ปตท.สผ. มีนโยบายจำหน่ายผลิตภัณฑ์ปิโตรเลียม ได้แก่ ก๊าซธรรมชาติ
คอนเดนเสทหรือก๊าซธรรมชาติเหลวซึ่งเป็นผลิตภัณฑ์ที่เป็นผลผลิตร่วมจากการผลิตก๊าซธรรมชาติ
น้ำมันดิบ รวมทั้งก๊าซแอลพีจี ให้แก่ตลาดในประเทศเป็นหลัก ในปี 2551 ปตท.สผ.
และบริษัทย่อยจำหน่ายปิโตรเลียมรวมทั้งสิ้น 219,314 บาร์เรลเทียบเท่าน้ำมันดิบต่อวัน
เพิ่มขึ้นร้อยละ 22 จากปี 2550 โดยบริษัทได้เริ่มทำการผลิตก๊าซธรรมชาติ
และคอนเดนเสทจากโครงการอาทิตย์ เมื่อวันที่ 26 มีนาคม 2551
และเริ่มผลิตน้ำมันดิบและก๊าซธรรมชาติจากโครงการเวียดนาม 9-2 เมื่อวันที่ 25 กรกฎาคม 2551
นอกจากนี้ ปตท.สผ.อ. บริษัทย่อยของ ปตท.สผ.
ซึ่งเป็นผู้ดำเนินการและถือหุ้นทั้งหมดในโครงการสำรวจปิโตรเลียมแปลงเอ็ม 9
ซึ่งตั้งอยู่ในอ่าวเมาะตะมะ สหภาพพม่า ได้ลงนามในสาระสำคัญหลักของสัญญาซื้อขายก๊าซธรรมชาติ
(Head of Agreement – HOA) โดยมีสาระสำคัญ ได้แก่ ปริมาณการซื้อขายก๊าซธรรมชาติ 300
ล้านลูกบาศก์ฟุตต่อวัน โดยขายให้ประเทศไทยในอัตรา 240 ล้านลูกบาศก์ฟุตต่อวัน
และขายให้กับสหภาพพม่า 60 ล้านลูกบาศก์ฟุตต่อวัน และราคาก๊าซธรรมชาติ
จะอ้างอิงกับราคาในสัญญาซื้อขายก๊าซธรรมชาติระหว่างพม่ากับไทยที่มีอยู่ในปัจจุบัน

ธุรกิจสำรวจและผลิตปิโตรเลียมในประเทศไทยมีการแข่งขันไม่รุนแรง
ซึ่งเป็นผลมาจากลักษณะของตลาดที่ปริมาณความต้องการใช้มากกว่าปริมาณที่ผลิตได้
และรูปแบบการซื้อขายที่เป็นสัญญาระยะยาว
โดยมีการกำหนดเงื่อนไขเพื่อเป็นการรับประกันตลาดให้กับผลิตภัณฑ์ที่ผลิตได้

จากภาวะเศรษฐกิจชะลอตัวที่เกิดขึ้นและมีแนวโน้มต่อเนื่องไปในปี 2552
ส่งผลให้ปริมาณความต้องการใช้พลังงานของประเทศชะลอตัวตามไปด้วย แต่อย่างไรก็ตาม
การขายผลิตภัณฑ์ส่วนใหญ่ของบริษัทมีสัญญาซึ่งกำหนดปริมาณการซื้อขายไว้
โดยเฉพาะสัญญาก๊าซธรรมชาติที่มีเงื่อนไข Take-or-Pay
ดังนั้นปริมาณการซื้อขายผลิตภัณฑ์ปิโตรเลียมของบริษัทจากโครงการที่ผลิตอยู่ในปัจจุบันจะใกล้เคียงกับที่ซื้อขายในปี
2551

สำหรับภาวะตลาดในระยะปานกลางถึงระยะยาว
ปริมาณความต้องการใช้ผลิตภัณฑ์ปิโตรเลียมยังคงมีแนวโน้มเติบโตอย่างต่อเนื่อง ปตท.สผ.
มุ่งมั่นที่จะเสาะหาแหล่งพลังงานใหม่ทั้งในและต่างประเทศเพื่อให้เพียงพอกับความต้องการในประเทศที่เพิ่มขึ้น
โดยบริษัทมีแผนพัฒนาโครงการบงกชใต้ในอ่าวไทยและโครงการสำรวจปิโตรเลียม แปลงเอ็ม 9
ในอ่าวเมาะตะมะ ซึ่งคาดว่าจะเริ่มผลิตก๊าซธรรมชาติได้ในปี 2555-2556
นอกจากนี้บริษัทยังมีแผนสำรวจในอีกมากกว่า 20 โครงการ
โดยหวังให้สามารถสำรวจพบปิโตรเลียมเพื่อนำมาใช้ในประเทศต่อไป

2. สรุปความเสี่ยงที่สำคัญ

ปัจจัยเสี่ยงที่มีผลกระทบต่อการดำเนินธุรกิจสำรวจและผลิตปิโตรเลียมของ ปตท.สผ.
แบ่งเป็นสองประเภท คือปัจจัยเสี่ยงที่เกิดจากปัจจัยภายใน และปัจจัยเสี่ยงที่เกิดจากปัจจัยภายนอก

ปัจจัยเสี่ยงที่เกิดจากปัจจัยภายใน ได้แก่ ความเสี่ยงในการลงทุนในโครงการใหม่
ความเสี่ยงในการสำรวจ ความเสี่ยงในการพัฒนาโครงการ ความเสี่ยงในการผลิต
ความเสี่ยงในด้านการตลาดและการจำหน่ายปิโตรเลียม
ความเสี่ยงในด้านขีดความสามารถขององค์กร ความเสี่ยงในด้านความปลอดภัย มั่นคง สุขอนามัย
และสิ่งแวดล้อม

ปัจจัยเสี่ยงที่เกิดจากปัจจัยภายนอก ได้แก่ ความเสี่ยงในด้านการเมืองในประเทศที่เข้าไปลงทุน
ความเสี่ยงในด้านกฎหมายและข้อกำหนด ความเสี่ยงทางด้านราคาน้ำมันและผลิตภัณฑ์ปิโตรเลียม
ความเสี่ยงจากความผันผวนของอัตราแลกเปลี่ยน ความเสี่ยงจากการเปลี่ยนแปลงของอัตราดอกเบี้ย

ปตท.สผ. มีการบริหารจัดการปัจจัยเสี่ยงเหล่านี้อย่างมีระบบ มีการวิเคราะห์แนวโน้ม
กำหนดและบ่งชี้ความเสี่ยง
มีการบริหารจัดการเพื่อป้องกันหรือลดระดับความเสี่ยงให้อยู่ในระดับที่ยอมรับได้และมีการติดตามผลอย่างใกล้ชิดดังมีรายละเอียดในส่วนที่
2 ข้อ 1

3.  สรุปโครงสร้างกลุ่มบริษัท

ปตท.สผ. มีนโยบายในการจัดโครงสร้างการดำเนินงานของบริษัทในกลุ่มของ ปตท.สผ.
ให้เกิดประสิทธิภาพสูงสุดทั้งในด้านการจัดสรรทรัพยากรและการบริหารงาน
รวมทั้งเสริมสร้างความแข็งแกร่ง
ในการดำเนินธุรกิจตามแผนกลยุทธ์ระยะยาว
และสอดคล้องกับการบริหารองค์กรตามหลักบรรษัทภิบาลด้วย โดย ณ วันที่ 31 ธันวาคม 2551
ปตท.สผ. มีการลงทุนในบริษัททั้งสิ้น 37 บริษัท แบ่งเป็นบริษัทย่อย 31 บริษัท และบริษัทร่วม 6
บริษัท ดังมีรายละเอียดในส่วนที่ 2 ข้อ 2.2.3 และ 5.2

4.  รายการระหว่างกัน

4.1 รายการธุรกิจปกติ

มีการขายปิโตรเลียมที่ผลิตได้ให้กับ บริษัท ปตท. จำกัด (มหาชน) คิดเป็นจำนวนเงิน 115,774
ล้านบาท

4.2 รายการเช่าหรือให้เช่าอสังหาริมทรัพย์

(1) มีรายได้จากการให้เช่าพื้นที่อาคารกับบริษัท ปตท. จำกัด (มหาชน) และบริษัท
ปตท.อะโรเมติกส์และการกลั่น จำกัด (มหาชน) คิดเป็นจำนวนเงิน 19.68 ล้านบาท และ 1.5
ล้านบาท ตามลำดับ

(2) มีค่าใช้จ่ายจากการเช่าที่ดินจาก บริษัท ปตท. จำกัด (มหาชน) จำนวน 2 ไร่ 2 งาน 86
ตารางวา คิดเป็นจำนวนเงิน 5.49 ล้านบาท

4.3 รายการที่เกี่ยวกับสินทรัพย์หรือบริการ

มีค่าใช้จ่ายในการว่าจ้าง บริษัท พีทีที ไอซีที โซลูชั่นส์ จำกัด
เพื่อให้บริการด้านเทคโนโลยีสารสนเทศและการสื่อสาร คิดเป็นจำนวนเงิน 120.93 ล้านบาท

4.4 รายการให้ความช่วยเหลือทางการเงินบริษัทย่อยตามสัดส่วนการถือหุ้น

มีการให้เงินกู้กับ บริษัท เอนเนอร์ยี่ คอมเพล็กซ์ จำกัด ตามสัดส่วนการร่วมทุนร้อยละ 50
คิดเป็นจำนวนเงิน 1,835 ล้านบาท

5.  สรุปฐานะการเงินและผลการดำเนินงาน

1.  ฐานะการเงิน

สำหรับฐานะการเงินของ ปตท.สผ. และบริษัทย่อย ณ วันที่ 31 ธันวาคม 2551 ปตท.สผ.
และบริษัทย่อยมีสินทรัพย์รวมทั้งสิ้น 238,267 ล้านบาท เพิ่มจากสิ้นปีก่อนจำนวน 48,228 ล้านบาท
หรือร้อยละ 25 สาเหตุหลักเนื่องจาก (1) เงินสดและรายการเทียบเท่าเงินสดเพิ่มขึ้นจำนวน
19,982 ล้านบาท จากการดำเนินงานและการออกตั๋วแลกเงินระยะสั้น (2)
การเพิ่มขึ้นของสินทรัพย์สุทธิเพื่อการสำรวจและผลิตปิโตรเลียม จำนวน 24,321 ล้านบาท
ซึ่งส่วนใหญ่เป็นการลงทุนในสินทรัพย์เพื่อการผลิตของโครงการพื้นที่พัฒนาร่วมไทย-มาเลเซีย-บี 17
โครงการอาทิตย์ โครงการไพลิน โครงการบงกช และโครงการบี 8/32 และ
9เอ และ (3) เงินให้กู้ยืมแก่บริษัท เอนเนอร์ยี่ คอมเพล็กซ์ จำกัด เพิ่มขึ้นจำนวน 1,235
ล้านบาท

บริษัทได้จัดทำ “โครงการกู้เงินระยะสั้นของ ปตท.สผ.”
ซึ่งออกและเสนอขายตั๋วแลกเงินระยะสั้นแบบหมุนเวียนเป็นประจำทุกเดือนให้กับนักลงทุนทั่วไปและนักลงทุนสถาบันการเงินในวงเงินจำนวน
20,000 ล้านบาทตั้งแต่เดือนเมษายนปีนี้เป็นต้นมา โดย ณ วันที่ 31 ธันวาคม 2551
บริษัทมีตั๋วแลกเงินระยะสั้นทั้งสิ้นจำนวน 3,000 ล้านบาท มีอัตราดอกเบี้ยคิดลดต่อปีที่ร้อยละ
2.73-3.85

ปตท.สผ. และบริษัทย่อยมีหนี้สินรวม 104,163 ล้านบาท เพิ่มขึ้นจากสิ้นปีก่อน 20,911
ล้านบาทส่วนใหญ่เป็นภาษีเงินได้นิติบุคคลค้างจ่ายและผลจากการออกจำหน่ายตั๋วแลกเงินระยะสั้นดังกล่าวข้างต้น

ปตท.สผ. และบริษัทย่อยมีส่วนของผู้ถือหุ้นรวมทั้งสิ้น 134,104 ล้านบาท เพิ่มขึ้นจากสิ้นปีก่อน
27,317 ล้านบาทหรือร้อยละ 26

2.  ผลการดำเนินงาน

ผลการดำเนินงานสำหรับปี 2551 ปตท.สผ. และบริษัทย่อยมีกำไรสุทธิรวม 41,675
ล้านบาทคิดเป็นกำไรสุทธิต่อหุ้นปรับลด 12.60 บาท มีผลกำไรสุทธิเพิ่มขึ้น 13,220
ล้านบาทหรือร้อยละ 46 เมื่อเปรียบเทียบกับกำไรสุทธิปีก่อนจำนวน 28,455
ล้านบาทคิดเป็นกำไรสุทธิต่อหุ้นปรับลด 8.63 บาท
ปตท.สผ.และบริษัทย่อยมีอัตราผลตอบแทนต่อผู้ถือหุ้น (Return on shareholders’ equity)
สำหรับปีนี้อยู่ที่ร้อยละ 35

ในปี 2551 ปตท.สผ. และบริษัทย่อยมีรายได้รวมทั้งสิ้น 140,007 ล้านบาท
เมื่อเปรียบเทียบกับปีก่อนจำนวน 96,773 ล้านบาท เพิ่มขึ้น 43,234 ล้านบาทหรือร้อยละ 45
โดยส่วนใหญ่มาจากการขาย
ที่เพิ่มขึ้น 41,857 ล้านบาทหรือร้อยละ 46 ซึ่งเป็นผลจาก (1)
ราคาขายผลิตภัณฑ์เฉลี่ยที่เป็นเงินบาทเพิ่มขึ้น
เป็นผลจากราคาผลิตภัณฑ์เฉลี่ยที่เป็นเงินเหรียญสหรัฐของปีนี้เพิ่มขึ้นเป็น 49.69
เหรียญสหรัฐต่อบาร์เรลเทียบเท่าน้ำมันดิบเมื่อเปรียบเทียบกับราคาขายผลิตภัณฑ์เฉลี่ยของปีก่อนที่
39.78 เหรียญสหรัฐต่อบาร์เรลเทียบเท่าน้ำมันดิบ
อย่างไรก็ตามอัตราแลกเปลี่ยนในการขายเฉลี่ยสำหรับปีนี้ลดลงเป็น 33.25
บาทต่อเหรียญสหรัฐเมื่อเปรียบเทียบกับปีก่อนที่ 34.77
บาทต่อเหรียญสหรัฐตามค่าเงินบาทที่แข็งค่าขึ้น และ (2) ปริมาณการขายสำหรับปีนี้เพิ่มขึ้นเป็น
219,314 บาร์เรลเทียบเท่าน้ำมันดิบต่อวันเมื่อเปรียบเทียบกับปริมาณการขายของปีก่อนที่ 179,767
บาร์เรลเทียบเท่าน้ำมันดิบต่อวัน โดยปริมาณขายที่เพิ่มขึ้นส่วนใหญ่มาจาก (1) การขาย
ก๊าซธรรมชาติและคอนเดนเสทของโครงการอาทิตย์
และการขายน้ำมันดิบและก๊าซธรรมชาติของโครงการ
จี 4/43 และโครงการเวียดนาม 9-2 ซึ่งเริ่มผลิตในปีนี้ (2)
ปริมาณการขายก๊าซธรรมชาติและคอนเดนเสท
ที่เพิ่มขึ้นของโครงการโอมาน 44 ในขณะที่ (3)
ปริมาณการขายน้ำมันดิบและก๊าซธรรมชาติของโครงการ
บี 8/32 และ 9เอ รวมถึงการขายก๊าซธรรมชาติของโครงการยาดานาและโครงการเยตากุนลดลง

ปตท.สผ. และบริษัทย่อยมีรายได้จากการบริการท่อขนส่งก๊าซเพิ่มขึ้นซึ่งเป็นรายได้ตามสัดส่วนใน
Moattama Gas Transportation Company (MGTC) และ Taninthayi Pipeline
Company LLC (TPC) และมีรายได้อื่น ๆ
เพิ่มขึ้นจากการบริการสร้างท่อขนส่งก๊าซโครงการอาทิตย์ให้กับผู้ซื้อ

ในส่วนของค่าใช้จ่ายนั้น ปตท.สผ. และบริษัทย่อยมีค่าใช้จ่ายสำหรับปี 2551 รวมทั้งสิ้น 65,000
ล้านบาท เมื่อเปรียบเทียบกับปีก่อนจำนวน 44,489 ล้านบาท เพิ่มขึ้น 20,511 ล้านบาทหรือร้อยละ
46

สำหรับรายละเอียดของฐานะการเงินและผลการดำเนินงานได้มีการบรรยายไว้ในส่วนที่ 2 ข้อ 12

3.  ข้อเท็จจริงอื่นใดที่มีนัยสำคัญต่อการดำเนินธุรกิจ
    และอาจกระทบต่อประโยชน์ของผู้ถือหุ้นอย่างมีนัยสำคัญ

ไม่มี

4.  สรุปหลักทรัพย์ของ ปตท.สผ.

ปัจจุบัน ปตท.สผ. มีทุนจดทะเบียน 3,322 ล้านบาท ประกอบด้วยหุ้นสามัญจำนวน 3,322 ล้านหุ้น
มูลค่าหุ้นละ 1 บาท โดยเป็นทุนจดทะเบียนที่ชำระแล้วจำนวน 3,307.08 ล้านบาท ซึ่งเพิ่มขึ้นจากปี
2550 จำนวนทั้งสิ้น 9.66 ล้านบาท (9.66 ล้านหุ้น มูลค่าหุ้นละ 1 บาท)
จากการใช้สิทธิของใบสำคัญแสดงสิทธิที่จะซื้อหุ้นสามัญตามโครงการให้พนักงานมีส่วนร่วมเป็นเจ้าของบริษัท
(Employees Stock Ownership Plan หรือ ESOP) ปี 2545 – 2549

สำหรับในส่วนของโครงการให้พนักงานมีส่วนร่วมเป็นเจ้าของบริษัท (Employees Stock
Ownership Plan หรือ ESOP) ซึ่งเป็นโครงการต่อเนื่อง 5 ปี (2545-2549) นั้น
บริษัทได้รับความเห็นชอบจากที่ประชุมสามัญผู้ถือหุ้นให้ออกและเสนอขายใบสำคัญแสดงสิทธิที่จะซื้อหุ้นสามัญตามโครงการดังกล่าวให้แก่
กรรมการ (เฉพาะ ESOP ของปี 2545) ผู้บริหาร และพนักงานของบริษัทเป็นจำนวนทั้งสิ้น
12,400,000 หน่วย โดย
ณ สิ้นปี 2551 มีจำนวนผู้ใช้สิทธิในใบสำคัญแสดงสิทธิฯ รวมทั้งสิ้น 9,416,880 หน่วย

จากการรายงานข้อมูลการออกใบแสดงสิทธิในผลประโยชน์ที่เกิดจากหลักทรัพย์อ้างอิง
(Non-Voting Depository Receipt, NVDR) ในเว็บไซต์ของตลาดหลักทรัพย์แห่งประเทศไทย
พบว่า ณ วันที่ 12 มกราคม 2552 หุ้นสามัญของบริษัทที่ออกเป็น NVDR มีจำนวน 41,858,440
หรือคิดเป็นร้อยละ 1.27 ของจำนวนหุ้น
ที่ชำระเต็มมูลค่าแล้ว 3,307,084,400 หุ้น โดยจำนวนหุ้นสามัญที่อยู่ใน NDVR
ไม่สามารถใช้สิทธิออกเสียงในที่ประชุมผู้ถือหุ้น
ยกเว้นกรณีการใช้สิทธิออกเสียงเพื่อลงมติเกี่ยวกับการเพิกถอนหุ้นออกจากการเป็นหลักทรัพย์จดทะเบียนในตลาดหลักทรัพย์ฯ

ปตท.สผ. ได้จัดทำ “โครงการกู้เงินระยะสั้นของปตท.สผ.” หรือ “PTTEP Short-term
Financing Program (PF)” เริ่มตั้งแต่เดือนเมษายน 2551
โดยออกและเสนอขายตั๋วแลกเงินระยะสั้น (Bills of Exchange หรือ B/Es)
แบบหมุนเวียนเป็นประจำทุกเดือนให้กับนักลงทุนทั่วไปและนักลงทุนสถาบัน
โดยใช้วิธีการจัดประมูลทุกวันพุธที่ 3 ของเดือน เพื่อคัดเลือกสถาบันการเงินเป็นผู้จัดจำหน่าย
อย่างไรก็ตาม ปตท.สผ. ได้มีการเปลี่ยนแปลงวันประมูลตั๋วแลกเงินเป็นทุกวันพฤหัสบดีที่ 3
ของเดือน เริ่มตั้งแต่เดือนกันยายน 2551
เป็นต้นไป โดยบริษัทมีตั๋วแลกเงินคงเหลือ ณ วันที่ 31 ธันวาคม 2551 เป็นมูลค่าตามหน้าตั๋วทั้งสิ้น
3,000 ล้านบาท

(ผู้ลงทุนควรอ่านรายละเอียดของข้อมูลในส่วนที่ 2 ก่อนตัดสินใจลงทุนในหลักทรัพย์)